Milan med uavgjort på Sicilia
Robinho ga Milan ledelsen etter en drøy halvtime, men Catanias argentinske forsvarer Nicolas Spolli sørget for uavgjort på Sicilia. Juventus kan kutte luken til to poeng med seier hjemme mot Napoli søndag kveld. Catanias målvakt Juan Pablo Carrizo vartet opp med flere fine redninger da serielederen måtte nøye seg med ett poeng. Robinho ga Milan ledelsen etter samspill med Zlatan Ibrahimovic. Svensken brukte fart og muskler i duellen med Nicola Legrottaglie før han sendte ballen tilbake til Robinho. Alejandro Gómez kunne utlignet umiddelbart, men avslutningen gikk i tverrliggeren. Tidlig i 2. omgang fikk vertene et mål korrekt annullert for offside, men utligningen kom omsider da Legrottaglies heading ble styrt i mål av Nicolas Spolli. Zlatan kunne sikret Milan en noe heldig seier, men ble to ganger stoppet av Catanias gode målvakt mot slutten. (©NTB)
Serie A-leder Milan måtte nøye seg med 1-1 borte mot Catania. Fem poeng skiller ned til toer Juventus.